འདས་དང་མ་འོངས་དག་ལ་མི་དཔྱོད་ཅིང་།།རྟག་ཏུ་སྒྱིད་ལུག་རྩེ་དགའི་ངང་དུ་སྡོད།།ཕོ་མཚན་འགྲེང་བའི་ཚེ་ན་སོར་དྲུག་ཙམ།།ནོར་བུའི་དབྱིབས་ནི་འཇམ་ཞིང་ཟླུམ་པ་ཉིད།།འཁྲིག་པ་མགྱོགས་ཤིང་ཁུ་བ་མྱུར་དུ་འབྱིན།།རྔུལ་ཆ་ཁུ་བ་དག་ལས་དྲི་ཞིམ་འབྱུང་།།ཞིང་ས་བཟང་ཞིང་སྐྱིད་པའི་ཡུལ་རྣམས་སུ།།རི་བོ་རིགས་ནི་མང་དུ་ཡོད་པ་ཡིན།།རི་དྭགས་རིགས་ནི་མིག་འབུར་ཕྲག་ཞེང་ཆེ།།སློབ་དཔོན་ལ་གུས་གཙང་སྦྲའི་ལས་ལ་དགའ།།ཤེས་རབ་རྣོ་ཞིང་འགྲོ་ཚེ་མཆོང་རྒྱུག་བྱེད།།རྟག་དུ་གླུ་ལེན་རྒྱན་གོས་བཟང་པོ་གྱོན།།བདེན་པར་སྨྲ་ཞིང་ལྟོ་འདོད་ཆེ་བ་སྟེ།།གྲོགས་པོ་རྣམས་ལ་རྟག་ཏུ་ཟས་མགྲོན་གཏོང་།།འདོམས་དང་མཆན་ཁུང་དག་ན་སྤུ་ཉུང་ཞིང་།།འདི་ཡི་སྐྱེས་པའི་དབང་པོ་སོར་བརྒྱད་ཙམ།།ཕལ་ཆེར་ས་སྟེང་ཡུལ་གྲུ་མ་ལུས་ན།།རི་དྭགས་རིགས་འདིའི་སྐྱེས་པ་མང་དུ་འོང་།།གླང་གི་རིགས་ནི་གཟུགས་ཆེ་བཞིན་མདངས་མཛེས།།རང་བཞིན་མི་བརྟན་ངོ་ཚ་ཆུང་བའི་རིགས།།གྲོགས་དང་མཐུན་པར་སླ་ཞིང་གྱེས་པར་སླ།།ཟས་མང་ཟ་ཞིང་གླུ་དང་གར་ལ་མཁས།།སྤྱོད་པ་འཆལ་ཞིང་འདོད་ཆགས་ཆེ་བ་སྟེ།།བུད་མེད་རྙེད་ཚེད་ཀུན་ལ་སྤྱོད་པར་བྱེད།།འདི་ཡི་སྐྱེས་པའི་དབང་པོ་སོར་བཅུ་ཙམ།།རྔུལ་ཆུ་ཁུ་བ་དག་ལས་དྲི་ངན་འབྱུང་།།ཕལ་ཆེར་རྒྱ་མཚོའི་འགྲམ་དང་ཐང་ཆེན་གྱི།།ཡུལ་གྲུ་དག་ན་རིགས་འདི་མང་དུ་མཆིས།།རྟ་ཡི་རིགས་ནི་རྒྱག་ཅིང་གཟུགས་རགས་ཆེ།།མདོག་ནག་རྐང་པ་རིང་ཞིང་མྱུར་དུ་འགྲོ།།ཁྲོས་པའི་ཉམས་ལྡན་ཁྲམ་དང་རྫུན་ལ་དགའ།།རྒན་གཞོན་ཁྱད་མེད་བུད་མེད་ཀུན་དང་འགྲོགས།།རིགས་འདི་ཧ་ཅང་ཆགས་པ་ཆེ་བ་སྟེ།།ཉན་ན་རང་གི་མ་སྲིང་ལ་ཡང་སྤྱོད།།ཉེ་བའི་གཉེན་དང་བླ་མའི་བུ་མོ་སོགས།།འོས་མ་ཡིན་པ་མཐའ་དག་བསྒྲོད་པར་བྱེད།།འཁྲིག་པ་ཅི་ཙམ་སྤྱད་ཀྱང་སྟོབས་མཆོར།།བུད་མེད་མེད་པར་ཞག་གཅིག་སྡོད་པའང་དཀའ།།ཕོ་མཚན་མཁྲེགས་ཤིང་ཤིན་ཏུ་སྦོམ་པ་སྟེ།།འགྲེང་བའི་ཚེ་ན་སོར་ནི་བཅུ་གཉིས་ཙམ།།ཁུ་བ་མང་ཞིང་དྲི་མ་ངན་པ་འབྱུང་།།ཡུལ་རྣམས་ཀུན་ན་རིགས་འདི་མང་མོད་ཀྱི།།འོན་ཀྱང་ཆར་ཆུ་དཀོན་ཅིང་ས་རྩུབ་པའི།།ཚ་བའི་ཡུལ་ན་ལྷག་པར་མང་བ་ཡིན།།དེ་ལྟར་བཤད་པའི་རིགས་ཀྱི་རྩ་བ་བཞི།།སླར་ཡང་རྒྱས་པར་དབྱེ་ན་བཅུ་དྲུག་སྟེ།།